मौसम के अनुसार ही कपड़ों का चुनाव करें. जैसे, सर्दी का मौसम हो तो लैदर की जैगिंग या स्किनी के ऊपर प्रिंट वाली जैकेट और साथ में रेशमी स्कार्फ या चेहरे पर फबती हैट पहनी जा सकती है. यदि गरमी का मौसम हो तो छोटा, बिना बाजू का जंपसूट या फूलों का प्रिंट वाला रोंपर जंचेगा. डैनिम ऐसा कपड़ा है जो हर मौसम में अच्छा लगता है. इस की सब से खास बात यह है कि यह कितना भी गंदा हो जाए, फिर भी फैशनेबल लगता है. जहां गरमियों में आप डैनिम के शौर्ट्स के साथ फूलों के प्रिंट वाली शर्ट या टैंक टौप या बिना कंधों वाला टौप पहन इतरा सकती हैं, वहीं सर्दियों में डैनिम की अच्छी फिटिंग वाली जींस के साथ एक ही रंग या प्रिंट का जिपर या रंगीन प्रिंट वाली जैकेट पहन सकती हैं.